b"\n_START_ARTICLE_\nXastra\n_START_PARAGRAPH_\nXastra (en s\xc3\xa0nscrit \xe0\xa4\xb6\xe0\xa4\xbe\xe0\xa4\xb8\xe0\xa5\x8d\xe0\xa4\xa4\xe0\xa5\x8d\xe0\xa4\xb0, \xc5\x9a\xc4\x81stra, 'tractat', 'escrit', 'ensenyaments') \xc3\xa9s un mot s\xc3\xa0nscrit que, en un sentit general, fa refer\xc3\xa8ncia a una reglamentaci\xc3\xb3. S'utilitza generalment com un sufix en el context dels coneixements t\xc3\xa8cnics o especialitzats d'una \xc3\xa0rea pr\xc3\xa0ctica definida, com per exemple bhautika-xastra (regles de la f\xc3\xadsica), rasayana-xastra (de la qu\xc3\xadmica), jiva-xastra (de la biologia), vastu-xastra (ci\xc3\xa8ncia arquitect\xc3\xb2nica), xilpa-xastra (ci\xc3\xa8ncia de l'escultura), artha-xastra (economia) o niti-xastra (ci\xc3\xa8ncies pol\xc3\xadtiques). En ess\xc3\xa8ncia, el xastra \xc3\xa9s el coneixement que es basa en principis considerats intemporals._NEWLINE_Xastra tamb\xc3\xa9 es refereix a un tipus d'escriptures espec\xc3\xadfiques. En aquest context, un xastra \xc3\xa9s un tractat o un text escrit per a explicar una idea, especialment en assumptes relacionats amb la religi\xc3\xb3. En l'hinduisme, els Dharma-xastra constitueixen un immens corpus d'estudis detallats sobre els deures religiosos de la tradici\xc3\xb3 brahm\xc3\xa0nica. En el budisme, els xastra s\xc3\xb3n tractats sobre les doctrines contingudes en els sutres o comentaris sobre aquests tractats, escrits per grans mestres de les diferents l\xc3\xadnies de pensament del budisme mahayana."